**Διοργάνωση αγώνα debate στο ΤΕΓ Κέμπριτζ Άγιος Αθανάσιος**

Στα πλαίσια της δράσης «Μιλούμε Ελληνικά το Μάρτιο», την Παρασκευή 28 Απριλίου 2017, πραγματοποιήθηκε φιλικός αγώνας δημόσιου επιχειρηματολογικού διαλόγου (debate). Το debate διοργανώθηκε στο ΤΕΓ Κέμπριτζ σε συνεργασία με το 1ο Πειραματικό Γυμνάσιο Αθηνών, το οποίο ταξίδεψε στο Cambridge γι’ αυτόν τον σκοπό με την καθηγήτρια κα **Βίκυ Παπαδοπούλου**, υπεύθυνη του ρητορικού ομίλου του σχολείου της. Η διοργάνωση έγινε με τη διαμεσολάβηση της εκπαιδευτικού του σχολείου ΤΕΓ Κέμπριτζ, κας **Δανάης Γιαμπίλη**.

Θερμό καλωσόρισμα στους επισκέπτες απηύθυναν ο πρόεδρος της Σχολικής Επιτροπής κος **Ευάγγελος Γιαννούδης** και η αποσπασμένη από την Ελλάδα εκπαιδευτικός κα **Ελπίδα Σαμαλτάνη**. Κατόπιν ο λόγος δόθηκε στην κα Βίκυ Παπαδοπούλου, η οποία διηύθυνε το debate.

Πραγματοποιήθηκαν δύο αγώνες debate, ένας στα ελληνικά και ένας στα αγγλικά. Οι ομάδες των παιδιών που διαγωνίστηκαν ήταν μικτές, αποτελούμενες από μαθητές και των δυο σχολείων, με σκοπό το debate να μην περιορισθεί σε μια εκδήλωση εντυπωσιασμού ούτε να εξελιχθεί σε ανταγωνισμό μεταξύ σχολείων, αλλά να εστιάσουν στον απώτερο στόχο του debate, που ήταν τριπλός:

1. Άσκηση των μαθητών στην τεχνική του debate εναλλασσόμενοι στους ρόλους των ομιλητών και των κριτών πάνω σε θέματα προσιτά για την ηλικία τους και τα ενδιαφέροντά τους.
2. Ευρύτητα πνεύματος, ετοιμότητα, ανάπτυξη κριτικής σκέψης και επιχειρηματολογίας.
3. Kαλλιέργεια και χρήση ευρύτερου και πιο εξειδικευμένου λεξιλογίου στα ελληνικά για τα παιδιά του ΤΕΓ Κέμπριτζ και στα αγγλικά για τα παιδιά από την Ελλάδα. Εμπλουτισμός του λεξιλογίου τους σε θέματα πιο απαιτητικά από την καθημερινή ομιλία και αλληλεπίδραση.

Το θέμα της συζήτησης στα αγγλικά ήταν “Copyright laws do more harm than good”, ενώ για τα ελληνικά επιλέχθηκε το θέμα «Πρέπει να υπάρχουν κάμερες παρακολούθησης στα σχολεία;». Τα παιδιά ανταποκρίθηκαν με τον καλύτερο τρόπο στις απαιτήσεις της δημόσιας συζήτησης και έδωσαν τον καλύτερο εαυτό τους.

Οι εντυπώσεις ήταν εξαιρετικές!!!